Entre els anys 1983 i 1986 es varen atorgar en règim de concessió administrativa les funcions d'inspecció i d'altres relacionades amb la recepció d'expedients i control de la documentació tècnica, en els àmbits dels serveis de seguretat d'instal·lacions industrials i dels serveis d'inspecció tècnica de vehicles (ITV).
El 23 de juliol de 2006 va finalitzar la vigència de les concessions pel servei d'inspecció tècnica de vehicles.
Per tal de garantir la continuïtat en la prestació del servei d'inspecció tècnica de vehicles fins que s'aprovés la normativa definitiva que hauria de regular el seu funcionament, la Llei 10/2006, de 19 de juliol, de la prestació dels serveis d'inspecció en matèria de seguretat industrial, habilita de manera transitòria els titulars de les concessions finides a continuar prestant el servei d'inspecció tècnica de vehicles.
La Llei 12/2008, de 31 de juliol, de seguretat industrial (DOGC núm. 5191, de 8.8.2008), defineix la seguretat industrial com un servei públic d'interès general i estableix un model de gestió que es basa en l'externalització dels serveis d'inspecció sotmesos a un règim d'autorització administrativa prèvia.
Aquesta mateixa Llei preveu en la seva disposició addicional segona, la continuïtat en la prestació del servei per als operadors de la inspecció, titulars de les antigues concessions administratives, que compleixin els requisits que estableix la Llei així com la possibilitat d'ús, sota la forma jurídica que es determini, els béns i drets de les concessions anteriors.
A continuació preveu que un decret del Govern reguli el procediment d'autorització i també la forma jurídica d'utilització dels esmentats béns i drets per part dels operadors.
Així mateix, l'article 18.3 de la Llei exclou l'aplicació de la legislació de patrimoni en la regulació de l'ús per part d'aquests béns i drets per part dels operadors de la inspecció.
El Decret 30/2010, de 2 de març, pel qual s'aprova el reglament de desplegament de la Llei 12/2008, de 31 de juliol, de seguretat industrial (DOGC núm. 5582, de 8.3.2010), en la disposició addicional quarta regula el procediment per autoritzar els titulars d'estacions d'inspecció tècnica de vehicles habilitats i que són els antics concessionaris del servei.
D'altra banda, la disposició addicional segona del mateix Decret 30/2010, de 2 de març, regula el règim d'ús dels béns i drets revertits i preveu concretament que per a l'ús d'aquests béns s'utilitza l'arrendament, compravenda, o qualsevol forma jurídica vigent en el moment de l'autorització que permeti el gaudiment dels esmentats béns.
Per a l'ús dels terrenys i edificacions es preveu que els operadors paguin una contraprestació econòmica a l'Agència Catalana de Seguretat Industrial proporcional al nombre d'inspeccions realitzades i que per a l'ús de l'equipament, maquinària o instal·lacions s'abona una única quantitat equivalent al seu valor comptable a la data de la reversió.
L'apartat 3 de la disposició addicional segona, del Decret 30/2010, de 2 de març, pel qual s'aprova el reglament de desplegament de la Llei 12/2008, de 31 de juliol, de seguretat industrial, estableix que mitjançant una ordre del conseller o consellera titular del departament competent en matèria de seguretat industrial es quantifica la contraprestació a què fa referència l'apartat anterior.
D'acord amb la disposició transitòria cinquena de la Llei 12/2008, de 31 de juliol, de seguretat industrial, mentre no s'aprovi el decret que reguli els estatuts de l'Agència Catalana de Seguretat Industrial, les funcions que aquesta Llei li atribueix les han d'exercir els òrgans corresponents del departament competent en matèria de seguretat industrial.
Per tot això, en virtut de l'habilitació que conté la disposició final tercera de la Llei 12/2008, de 31 de juliol, de seguretat industrial, i en ús de les atribucions que em confereix la legislació vigent,
Aquesta Ordre és d'aplicació als titulars de les estacions d'inspecció tècnica de vehicles que hagin estat autoritzats d'acord amb el Decret 30/2010, de 2 de març, pel qual s'aprova el reglament de desplegament de la Llei 12/2008, de 31 de juliol, de seguretat industrial, i que utilitzin els béns o drets provinents de les concessions anteriors.
Contraprestació econòmica per l'ús dels terrenys i edificacions del servei d'Inspecció tècnica de vehicles (ITV)
2.1 Per l'ús dels terrenys i edificacions del servei d'ITV de les quals és titular l'Agència Catalana de Seguretat Industrial, per haver revertit els béns o els drets de les concessions anteriors, els operadors de la inspecció que hagin estat autoritzats per gestionar aquests serveis d'inspecció, han d'abonar mensualment a l'Agència la quantitat corresponent al 2% dels ingressos provinents de les inspeccions realitzades durant el mes anterior.
Aquesta contraprestació econòmica és exigible a partir del dia següent al de la data de l'autorització de l'operador per l'Agència.
2.2 La quantitat anterior ha de ser abonada a l'Agència Catalana de Seguretat Industrial durant els 10 primers dies de cada mes, sense perjudici del fet que com a conseqüència de l'auditoria econòmica, prevista en l'article 54.c) del Decret 30/2010, de 2 de març de 2010, es faci, en el seu cas, una liquidació final anual.
Contraprestació única per l'ús de l'equipament, maquinària o instal·lacions
3.1 Per l'ús de l'equipament, maquinària o instal·lacions de les quals és titular l'Agència Catalana de Seguretat Industrial, per haver revertit els béns o els drets de les concessions anteriors, els operadors de la inspecció que hagin estat autoritzats per gestionar aquests serveis d'inspecció han d'abonar a l'Agència una quantitat única equivalent al seu valor comptable a la data de la reversió.
3.2 Aquesta quantitat es determina a partir del valor d'adquisició dels equipaments, maquinària o instal·lacions revertits i inclosos en les corresponents actes de reversió, i s'hi dedueix el valor de les amortitzacions ja realitzades per l'operador abans de la data de la reversió.
Aquests valors han de correspondre als estats comptables auditats.
3.3 La quantitat anterior ha de ser abonada a l'Agència Catalana de Seguretat Industrial durant els tres primers mesos a comptar des de la data de l'autorització de l'operador de la inspecció.
Règim transitori durant el procés de formalització de la reversió
—1 En tant que no s'hagi finalitzat el procés de reversió dels béns i drets dels terrenys i edificacions del servei d'ITV, provinents de les antigues concessions a la Generalitat de Catalunya, els operadors de la inspecció autoritzats per gestionar aquest servei d'inspecció d'ITV d'acord amb el Decret 30/2010, de 2 de març, que utilitzin aquests béns o drets continuen abonant la mateixa contraprestació que estava prevista en el règim d'habilitació, regulat per la Llei 10/2006, de 19 de juliol, de la prestació dels serveis d'inspecció en matèria de seguretat industrial, minorada en la quantia corresponent a la taxa de control que com a titular d'ITV autoritzat els correspon abonar d'acord amb la Llei 12/2008, de 31 de juliol.
—2 En relació amb la quantitat única, prevista en l'article 3.3 d'aquesta Ordre, com a contraprestació per l'ús de l'equipament, maquinària o instal·lacions, en el cas que en la data en què el titular d'ITV sigui autoritzat d'acord el Decret 30/2010, de 2 de març, no s'hagi finalitzat aquesta reversió, el termini establert a l'article 3.3 es compta a partir de la data de la resolució que finalitzi aquest procés de reversió.